Til Utdanningskomiteen

Fra Avdeling for studieadministrasjon

|  |  |
| --- | --- |
| **Sakstype:** | Orienteringssak |
| **Møtedato:** | 11. juni 2019 |
| **Notatdato:** | 3. juni 2019 |
| **Arkivsaksnr.:** |  |
| **Saksansvarlig:** | Hanna Ekeli, avdelingsdirektør |
| **Saksbehandler:** | Ellen Marie Tefre, Jonny Roar Sundnes |

**Utvikling av Si fra-systemet for studenter**

**Bakgrunn**

Studieavdelingen og USIT utvikler og forbedrer Si fra-systemet for studenter. Prosessen innebærer at mottak og arkivering av studentenes meldinger til UiO robotiseres.

**Hva blir endret i Si fra-systemet?**

Utviklingen av Si fra-systemet innebærer følgende:

* Studentene får ett felles skjema i stedet for dagens 17 nettskjema i tre ulike linjer (rød, gul, grønn). Studentene får tilpassede spørsmål og informasjon avhengig av type sak. Det samme skjemaet kan brukes til både positive og negative tilbakemeldinger med ulik alvorlighetsgrad.
* Nettskjemaet blir utvidet slik at studentene også kan si fra om tvil om medstudenters skikket­het, forskningsfusk, HMS-avvik og skader samt brudd på personvern. Studenter som vil melde inn fysiske feil og mangler til Eiendomsavdelingen (EA) blir ledet til EAs innmeldingssystem.
* Alle innmeldinger blir kryptert og skjermet med høyest alvorlighetsgrad inntil saken er vurdert av saksbehandler (unntak er positive tilbakemeldinger og saker til EA). Nettskjemaet blir robotisert slik at sakene legges direkte inn i ePhorte til Si fra-mottaket på hvert fakultet.
* Nettsidene blir oppgradert og forbedret. Fargekodene rød/ gul/ grønn opphører og det er saksbehandler som vurderer alvorlighetsgrad.

Arbeidsprosessen er valgt ut til robotisering på grunn av viktighet/alvorlighetsgrad, ikke på grunn av antall henvendelser.

**Tidsramme og ansvarlige**

Tidsramme for prosjektet er juni/juli 2019. Ambisjonen er at nytt skjema og nye nettsider blir lansert før semesterstart i august 2019.

Studieavdelingen har hatt det faglige ansvaret for denne utviklingen, men arbeidet skjer i samråd med Avdeling for personalstøtte, Enhet for HMS og beredskap, USIT, Avdeling for forskningsadministrasjon, Enhet for internrevisjon, Studentparlamentet og Studentombudet.

**Konsekvenser**

Endringene skal gi studentene en enklere og tryggere innmelding av saker til UiO. Mottaket og arkiveringen av sakene på fakultetet vil også bli forenklet.